				|

		52013PC0068

			Pasiūlymas TARYBOS SPRENDIMAS kuriuo leidžiama Latvijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių /* COM/2013/068 final - 2013/0043 (NLE) */

			   	AIŠKINAMASIS MEMORANDUMAS
1.           PASIŪLYMO APLINKYBĖS
Pasiūlymo pagrindas ir tikslai
Pagal 2006 m. lapkričio 28 d.
Tarybos direktyvos 2006/112/EB dėl pridėtinės vertės
mokesčio bendros sistemos (toliau – PVM direktyva) 395 straipsnio
1 dalį Taryba, remdamasi Komisijos pasiūlymu, gali vieningai
leisti bet kuriai valstybei narei taikyti specialias priemones, nukrypstant nuo
tos direktyvos, kad būtų supaprastinta mokesčio rinkimo
procedūra arba užkirstas kelias tam tikrų rūšių
mokesčių slėpimui ar vengimui.
Raštu, kurį Komisija užregistravo
2011 m. birželio 17 d., Latvijos Respublika (toliau – Latvija)
paprašė leisti taikyti priemonę, kuria nukrypstama nuo bendrų
principų, reglamentuojančių teisę į atskaitą.
Latvija iš esmės pakeitė šį prašymą raštu, kurį Komisija
užregistravo 2012 m. rugpjūčio 27 d. Vadovaudamasi PVM
direktyvos 395 straipsnio 2 dalimi, 2012 m. lapkričio
26 d. raštu Komisija pranešė kitoms valstybėms narėms apie
Latvijos prašymą. 2012 m. lapkričio 30 d. raštu Komisija
pranešė Latvijai, kad turi visą informaciją, kuri, Komisijos
nuomone, yra būtina prašymui įvertinti.
Bendrosios aplinkybės
PVM direktyvos 168 ir 168a straipsniuose
nustatyta, kad apmokestinamasis asmuo turi teisę į PVM, mokėtino
už apmokestinamiesiems sandoriams įsigytas prekes ir paslaugas,
atskaitą. Tos direktyvos 26 straipsnio 1 dalies a punkte
reikalaujama prekių, kurios yra įmonės turto dalis,
naudojimą asmeninėms reikmėms laikyti paslaugų teikimu už
atlygį, jeigu PVM už šias prekes gali būti įtrauktas į PVM
atskaitą. Pagal šią sistemą galima susigrąžinti iš
pradžių atskaitytą PVM, susijusį su naudojimu asmeninėms
reikmėms.
Lengvųjų automobilių atveju
šią sistemą taikyti sunku, visų pirma todėl, kad sunku
nustatyti, kada automobiliai naudojami asmeninėms, o kada – verslo
reikmėms. Kai duomenys apie tokį naudojimą yra renkami,
įmonėms ir valdžios institucijoms tenka papildoma našta, nes reikia
juos tvarkyti ir tikrinti; netgi tuo atveju, jeigu Latvija pasinaudotų PVM
direktyvos 168a straipsnio 2 dalyje numatyta galimybe apriboti išlaidų,
susijusių su tarnybiniais automobiliais, atskaitą iki apmokestinamojo
asmens faktinio naudojimo verslo reikmėms procentinės dalies.
Todėl Latvija paprašė leisti
apriboti teisę į atskaitą nustatyta pradinės atskaitos
procentine dalimi, kad verslo įmonėms nereikėtų apskaityti
mokesčių už naudojimą asmeninėms reikmėms. Taip
supaprastinama sistema visoms susijusioms šalims ir kartu užkertamas kelias
mokesčių slėpimui ar vengimui neteisingai tvarkant
apskaitą.
Remiantis Latvijos pateikta informacija, atrodo,
kad vidutiniškai 20 % tarnybinių lengvųjų automobilių
naudojami asmeninėms reikmėms. Todėl procentinės dalies
apribojimas turėtų būti 20 %.
Naujoji sistema bus taikoma visiems
lengviesiems automobiliams, kuriuose yra ne daugiau kaip aštuonios vietos ir kurie
yra atitinkamo svorio ir nenaudojami vien tik verslo reikmėms. Vis
dėlto lengviesiems automobiliams, naudojamiems tam tikrai specialiai
veiklai, nebūtų taikomas teisės į atskaitą apribojimas
ir jiems būtų taikomos įprastos taisyklės, kaip perpardavimui,
nuomai ar išperkamajai nuomai įsigytiems automobiliams; keleiviams (pvz.,
taksi) arba prekėms vežti naudojamiems automobiliams; mokyti vairuoti
naudojamiems automobiliams; automobiliams, kuriuos naudoja apsaugos arba
pagalbos tarnybos; automobiliams, kurie naudojami kaip automobilių
pardavimo demonstracinės transporto priemonės.
2004 m. spalio 29 d. Komisija
pateikė Tarybos direktyvos pasiūlymą, į kurį
įtrauktos išlaidų kategorijų, kurioms valstybės narės
gali taikyti teisės į atskaitą išimtis, suderinimo nuostatos
(vadinamasis PVM supaprastinimo pasiūlymas (COM(2004) 728
galutinis)). Kadangi į šį pasiūlymą įtraukiamos su
lengvaisiais automobiliais susijusios išlaidos, bet koks pratęstas
galiojimo laikotarpis neturėtų baigtis vėliau nei siūlomos
direktyvos priėmimo ir įsigaliojimo data. Bet kuriuo atveju
leidžiančiai nukrypti nuostatai nustatomas terminas – 2015 m.
gruodžio 31 d., jeigu iki tos datos neįsigalios siūloma
direktyva, kad būtų galima įvertinti, ar apribojimu atskaityti
iki 20 % vis dar teisingai parodomas bendras pasidalijimas tarp naudojimo
verslo ir asmeninėms reikmėms. Bet koks prašymas pratęsti
terminą, prie kurio turi būti pridedama ataskaita, kurioje
būtų pateikta taikomos procentinės dalies apžvalga, turi
būti pateiktas Komisijai iki 2015 m. kovo 31 d.
Pasiūlymo srityje galiojančios
nuostatos
Kitoms valstybėms narėms buvo leista
taikyti panašias leidžiančias nukrypti nuostatas, susijusias su teise
į atskaitą.
Direktyvos 2006/112/EB 176 straipsnyje
nustatyta, kad Taryba nustato išlaidas, už kurias PVM neatskaitomas. Kol tokios
išlaidos nenustatytos, valstybėms narėms leidžiama ir toliau taikyti
išimtis, galiojusias 1979 m. sausio 1 d. Todėl yra kelios esamos
padėties nekeitimo nuostatos, kuriomis ribojama teisė į PVM,
susijusio su lengvaisiais automobiliais, atskaitą.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
Konsultacijos su suinteresuotosiomis
šalimis
Netaikoma.
Tiriamųjų duomenų rinkimas
ir naudojimas
Nepriklausomo tyrimo neprireikė.
Poveikio vertinimas
Sprendimo pasiūlymu pirmiausia siekiama
supaprastinti su lengvaisiais automobiliais, kurie iš dalies naudojami ne
verslo reikmėms, susijusio PVM surinkimą, todėl jis gali
turėti teigiamą poveikį. Kartu kovojama ir su mokesčių
slėpimu neteisingai tvarkant apskaitą.
Vis dėlto dėl siauros
leidžiančios nukrypti nuostatos taikymo srities ir riboto taikymo
laikotarpio, bet kuriuo atveju poveikis bus nedidelis.
3.           TEISINIAI PASIŪLYMO ASPEKTAI
Siūlomų
veiksmų santrauka
Leidimas Latvijai apriboti teisę į
atskaitą iki 80 % PVM, mokėtino už išlaidas, susijusias su
tarnybiniais lengvaisiais automobiliais, naudojamais ne vien verslo
reikmėms. Apribojus tą teisę į atskaitą,
apmokestinamajam asmeniui nebereikia apskaityti PVM už automobilio
naudojimą asmeninėms reikmėms.
Teisinis pagrindas
PVM direktyvos 395 straipsnis.
Subsidiarumo principas
Remiantis PVM direktyvos 395 straipsniu,
valstybė narė, pageidaujanti pradėti taikyti nuo minėtos
direktyvos nuostatų nukrypstančias priemones, privalo gauti Tarybos
leidimą, kuris suteikiamas Tarybos sprendimu. Todėl pasiūlymas
atitinka subsidiarumo principą.
Proporcingumo principas
Pasiūlymas atitinka proporcingumo
principą dėl toliau nurodytos (-ų) priežasties (-čių).
Šis sprendimas yra susijęs su valstybei
narei jos pačios prašymu suteiktu leidimu ir nėra privalomas.
Atsižvelgiant į ribotą nukrypti
leidžiančios nuostatos taikymo sritį, speciali priemonė yra
proporcinga siekiamam tikslui.
Pasirinkta priemonė
Pagal PVM direktyvos 395 straipsnį
nukrypti nuo įprastinių PVM taisyklių galima tik Komisijos
pasiūlymu, vieningai leidus Tarybai. Be to, Tarybos sprendimas yra
tinkamiausia priemonė, nes jis gali būti skirtas atskiroms
valstybėms narėms.
4.           POVEIKIS BIUDŽETUI
Pasiūlymas neturi poveikio Sąjungos
biudžetui.
5.           NEPRIVALOMI DUOMENYS
Persvarstymo, keitimo, laikinojo galiojimo
išlyga
Į pasiūlymą įtraukta
laikinojo galiojimo išlyga.
2013/0043 (NLE)
Pasiūlymas
TARYBOS SPRENDIMAS
kuriuo leidžiama Latvijai taikyti
specialią priemonę, kuria nukrypstama nuo Direktyvos 2006/112/EB
dėl pridėtinės vertės mokesčio bendros sistemos
26 straipsnio 1 dalies a punkto ir 168 bei
168a straipsnių
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo,
atsižvelgdama į 2006 m.
lapkričio 28 d. Tarybos direktyvą 2006/112/EB dėl
pridėtinės vertės mokesčio bendros sistemos[1],
ypač į jos 395 straipsnio 1 dalį,
atsižvelgdama į Europos Komisijos
pasiūlymą,
kadangi:
(1)       raštais, kuriuos Komisija
užregistravo 2011 m. birželio 17 d. ir 2012 m.
rugpjūčio 27 d., Latvija paprašė leidimo nukrypti nuo
Direktyvos 2006/112/EB, kuria reglamentuojama teisė atskaityti su
lengvaisiais automobiliais susijusį pirkimo PVM, nuostatų;
(2)       2012 m. lapkričio
26 d. raštu Komisija pranešė kitoms valstybėms narėms apie
Latvijos prašymą. 2012 m. lapkričio 30 d. raštu Komisija
pranešė Latvijai, kad turi visą informaciją, kuri, Komisijos
nuomone, yra būtina prašymui įvertinti;
(3)       Direktyvos 2006/112/EB 168 ir
168a straipsniuose nustatoma apmokestinamojo asmens teisė atskaityti
pridėtinės vertės mokestį (PVM), mokėtiną už jo
įsigytas prekes ir paslaugas, jeigu jos naudojamos to asmens
apmokestinamiesiems sandoriams. Tos direktyvos 26 straipsnio 1 dalies a punkte
nustatomas reikalavimas apskaityti PVM, kai įmonės turtas naudojamas
ne verslo reikmėms;
(4)       tiksliai nustatyti, kada
naudojama ne verslo reikmėms, dažnai yra labai sunku, ir net tais
atvejais, kai tai padaryti galima, tuo tikslu naudojamas mechanizmas dažnai yra
didelė našta jo naudotojams. Pagal prašomą leidimą lengvųjų
automobilių, kurie naudojami ne vien tik verslo reikmėms, leidžiama
atskaityti išlaidų PVM suma turėtų būti nustatyta (išskyrus
tam tikras išimtis) kaip vienodo dydžio procentinė norma. Remiantis
Latvijos pateikta informacija, 80 % norma yra pateisinama. Kartu siekiant
išvengti dvigubo apmokestinimo, reikalavimas apskaityti PVM, mokėtiną
už lengvųjų automobilių naudojimą ne verslo reikmėms,
turėtų būti laikinai netaikomas, jeigu jiems taikomas šiuo
sprendimu leidžiamas apribojimas. Taikant šią supaprastinimo
priemonę, nebereikia apskaityti tarnybinių automobilių naudojimo
asmeninėms reikmėms ir kartu užkertamas kelias mokesčiams
slėpti neteisingai tvarkant apskaitą;
(5)       teisės į
atskaitą apribojimas pagal leidimą turėtų būti
taikomas PVM, kuriuo apmokestinamas nurodytų lengvųjų
automobilių pirkimas, išperkamoji nuoma, įsigijimas Bendrijoje ir
importas, taip pat PVM, kuriuo apmokestinamos su minėtais lengvaisiais
automobiliais susijusios išlaidos, įskaitant degalų pirkimą;
(6)       leidimas turėtų
būti taikomas tik lengviesiems automobiliams, kurių didžiausias
leistinas svoris neviršija 3 500 kilogramų ir kuriuose, be vairuotojo
vietos, yra ne daugiau kaip aštuonios vietos. Bet koks lengvųjų
automobilių, sveriančių daugiau kaip 3 500 kilogramų
arba kuriuose, be vairuotojo vietos, yra daugiau kaip aštuonios vietos,
naudojimas ne verslo reikmėms yra nereikšmingas dėl jų
pobūdžio arba dėl veiklos, kuriai jie naudojami, rūšies. Taip
pat reikėtų pateikti išsamų specialių lengvųjų automobilių,
kuriems netaikomas tas leidimas, sąrašą, grindžiamą
konkrečiu šių automobilių naudojimu;
(7)       2004 m. spalio
29 d. Komisija priėmė Tarybos direktyvos, iš dalies
pakeičiančios Direktyvą 77/388/EEB siekiant supaprastinti
pridėtinės vertės mokesčio prievolės vykdymą,
pasiūlymą[2]. Tuo tarpu Direktyva
77/388/EEB pakeista Direktyva 2006/112/EB. Į tą pasiūlymą
įtrauktos išlaidų kategorijų, kurioms gali būti taikomos
teisės į atskaitą išimtys, suderinimo nuostatos. Pagal tą
pasiūlymą teisės į atskaitą išimtys gali būti
taikomos motorinėms kelių transporto priemonėms. Todėl šio
sprendimo taikymo laikotarpį tikslinga apriboti iki tos direktyvos
įsigaliojimo. Vis dėlto būtina numatyti konkrečią
leidimo galiojimo pabaigos datą, jeigu ta direktyva iki tos dienos
neįsigalios, kadangi reikia peržiūrėti šį leidimą ir
bendro pasidalijimo tarp naudojimo verslo ir asmeninėms reikmėms
procentinę dalį;
(8)       jeigu Latvija manytų,
kad leidimą būtina toliau taikyti po 2015 m., ne vėliau
kaip 2015 m. kovo 30 d. ji turėtų pateikti Komisijai
ataskaitą, kurioje būtų pateikta taikomos procentinės
dalies apžvalga, ir prašymą pratęsti leidimą;
(9)       nukrypimas nuo direktyvos
turės tik nežymų poveikį bendrai mokesčių pajamų,
surenkamų galutinio vartojimo etape, sumai ir neturės neigiamo
poveikio Sąjungos nuosaviems ištekliams iš PVM,
PRIĖMĖ ŠĮ SPRENDIMĄ:

1 straipsnis
Nukrypstant nuo Direktyvos 2006/112/EB 168 ir
168a straipsnių, Latvijai leidžiama iki 80 % apriboti teisę
atskaityti pridėtinės vertės mokestį (PVM) už išlaidas,
susijusias su lengvaisiais automobiliais, naudojamais ne vien verslo reikmėms.
2 straipsnis
Nukrypstant nuo Direktyvos 2006/112/EB 26
straipsnio 1 dalies a punkto, lengvojo automobilio, įtraukto į
apmokestinamojo asmens įmonės turtą, naudojimo asmeninėms
reikmėms Latvija nelaiko paslaugų teikimu už atlygį, kai tam
automobiliui taikomas apribojimas, leistas pagal šio sprendimo
1 straipsnį.
3 straipsnis
1 straipsnyje nurodytos išlaidos apima
tokių automobilių pirkimą, išperkamąją nuomą,
įsigijimą Bendrijoje ir importą, taip pat išlaidas, susijusias
su priežiūra, remontu ir degalais.
4 straipsnis
1 ir 2 straipsniai taikomi tik
lengviesiems automobiliams, kurių didžiausias leistinas svoris neviršija
3 500 kilogramų ir kuriuose, be vairuotojo vietos, yra ne daugiau
kaip aštuonios vietos.
5 straipsnis
1 ir 2 straipsniai netaikomi šių
kategorijų lengviesiems automobiliams:
a) perpardavimui, nuomai ar išperkamajai nuomai
įsigytiems automobiliams;
b) keleiviams vežti už atlygį,
įskaitant taksi paslaugas, naudojamiems automobiliams;
c) prekėms vežti naudojamiems
automobiliams;
d) mokyti vairuoti naudojamiems automobiliams;
e) apsaugos paslaugoms naudojamiems
automobiliams;
f) kaip pagalbos tarnybos transporto
priemonė naudojamiems automobiliams;
g) kaip automobilių pardavimo
demonstracinė transporto priemonė naudojamiems automobiliams.
6 straipsnis
Bet koks prašymas dėl šiame sprendime
numatyto leidimo taikymo laikotarpio pratęsimo pateikiamas Komisijai iki
2015 m. kovo 30 d.
Prie bet kokio prašymo pratęsti to
leidimo taikymo terminą pridedama ataskaita, kurioje pateikiama
1 straipsnyje nurodytos procentinės dalies apžvalga.
7 straipsnis
Šis sprendimas nustoja galioti tą
dieną, kai įsigalioja Sąjungos taisyklės, kuriomis
nustatomos su variklinėmis kelių transporto priemonėmis
susijusios išlaidos, kurios negali būti įtrauktos į visą
PVM atskaitą, arba 2015 m. gruodžio 31 d. – atsižvelgiant į
tai, kuri data ankstesnė.
8 straipsnis
Šis sprendimas skirtas Latvijos Respublikai.
Priimta Briuselyje
                                                                       Tarybos
vardu
                                                                       Pirmininkas
[1]               OL L 347, 2006 12 11, p. 1.
[2]               COM(2004) 728 galutinis.